Denver
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Denver er hovedstad og største by i delstaten Colorado i USA. Byen ligger ved elven South Platte og foten av Rocky Mountains, cirka 1620 moh., og kalles derfor «The Mile-High City». Denver har 704 621 innbyggere, og utgjør kjernen i storbyregionen Denver–Aurora–Lakewood med 2 888 227 innbyggere (US Census, 2017).
Næringsliv Denver er regionalt senter for transport, handel, finans og kultur for hele Rocky Mountains-området. Den internasjonale lufthavnen er blant de ti travleste i USA. Byen har mer enn 250 føderale verk og kontorer, blant annet et myntverk som produserer 75 prosent av landets mynter.Industrien er allsidig, med produksjon av raketter, presisjonsinstrumenter, elektronisk utstyr, kjemikalier, oljeprodukter og næringsmidler. The Front Range, industribeltet ved foten av Rocky Mountains, er et av landets sentre for elektronikkindustri. Oljeindustrien er en svært viktig næringsgren, og Denver er det viktigste finanssenteret i de indre veststatene. Turisttrafikken er betydelig, spesielt i vinterhalvåret.I Denver ligger delstatskongressen, Colorado State Capitol (bygd 1886–1901), universitet (1864), flere høyskoler, naturhistorisk museum og zoologisk hage. Historie Denver ble grunnlagt i 1860, ble delstatshovedstad i 1867, og vokste sterkt i 1880-årene på grunn av rike gull- og sølvfunn i nærheten av byen. Folketallet økte fra 4750 i 1870 til 107 000 i 1890. «Sølv-boomen» varte til 1893, etter den tid har næringsgrunnlaget blitt mer variert. Byens sentrum har etter 1950-årene gjennomgått store forandringer, med bygging av opptil 40 etasjer høye kontor- og forretningsbygg.Folketallet i selve byen stagnerte i perioden 1960–1990, for så å øke igjen. Forstadsbeltet rundt byen har opplevd en sterk vekst hele tiden, og særlig på 2000-tallet.Folketallet har utviklet seg slik:  1900: 134 000 1950: 416 000 1960: 494 000 1970: 515 000 1980: 492 000 1990: 467 000 2000: 555 000 2010: 600 000 Les mer i Store norske leksikon Colorado USAs geografi USAs historie Eksterne lenker US Census Bureau: QuickFacts: Denver city, Colorado